DECRETO 159/2008, do 17 de xullo, polo que se crea o centro de educación especial de Panxón, concello de Nigrán, para a atención específica de alumnado con trastornos de conduta.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/08/2008

O Estatuto de autonomía de Galicia no seu artigo 31 e o Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, determinan o marco competencial para o regulamento e a administración do ensino en toda a súa extensión, niveis e graos, modalidades e especialidades.
O Decreto 320/1996, do 26 de xullo, de ordenación da educación de alumnos e alumnas con necesidades educativas especiais, establece as normas xerais que deben rexer a resposta ás diferentes necesidades educativas, dentro dunha ensinanza comprensiva e aberta á diversidade, segundo os principios de normalización, integración e atención personalizada.
De acordo co marco que determinan a Lei 13/1982, do 7 de abril, de integración dos minusválidos, e a Lei orgánica 2/2006, do 3 de maio, de educación, esa resposta levarase a cabo, con carácter xeral, no ámbito das medidas de atención á diversidade dos centros ordinarios. Porén, en determinadas circunstancias as necesidades educativas requiren de actuacións e recursos que dificilmente poden ofrecerse neses centros, cumprindo a intervención de unidades ou centros de educación especial.
De conformidade con esta normativa, estímase procedente a creación, nas instalacións do centro público integrado de Panxón, concello de Nigrán, dun centro específico de atención integral ao alumnado con trastornos de conduta que require medidas extraordinarias de atención educativa e médica.
En consecuencia, por proposta da conselleira de Educación e Ordenación Universitaria no exercicio da facultade outorgada polo artigo 34 da Lei 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro, e pola Lei 2/2007, do 28 de marzo, do traballo en igualdade das mulleres de Galicia, e logo de deliberación do Consello da Xunta de Galicia na súa reunión do día dezasete de xullo de dous mil oito,
DISPOÑO:
Artigo 1º
Crear o centro de educación especial de Panxón, concello de Nigrán, código 36024756, para a atención específica de alumnado con trastornos de conduta, e adscribilo á Consellería de Educación e Ordenación Universitaria.
Disposición adicional
Correspóndelle á Consellería de Educación e Ordenación Universitaria a dotación dos cadros de persoal docente, administrativo e subalterno.
Esta consellería adscribirá unha parte do persoal docente e non docente do centro público integrado de Panxón ao centro que se crea por este decreto, en función das necesidades de cada un deles.
Disposicións derradeiras
Primeira.-Habilítase a consellería de Educación e Ordenación Universitaria para adoptar, no ámbito das súas competencias, as disposicións necesarias para o desenvolvemento das actividades do novo centro de educación especial de Panxón.
Segunda.-Este decreto entrará en vigor o día seguinte ao da súa publicación no DOG.
Santiago de Compostela, dezasete de xullo de dous mil oito.
Emilio Pérez Touriño
Presidente
Laura Sánchez Piñón
Conselleira de Educación e Ordenación
Universitaria